CELEX: 32017R1943
Language: ro
Date: 2016-07-14 00:00:00
Title: Regulamentul delegat (UE) 2017/1943 al Comisiei din 14 iulie 2016 de completare a Directivei 2014/65/UE a Parlamentului European și a Consiliului în ceea ce privește standardele tehnice de reglementare privind informațiile și cerințele de autorizare a firmelor de investiții (Text cu relevanță pentru SEE. )

26.10.2017   
            
            
               RO
            
            
               Jurnalul Oficial al Uniunii Europene
            
            
               L 276/4
            
         REGULAMENTUL DELEGAT (UE) 2017/1943 AL COMISIEI
   din 14 iulie 2016
   de completare a Directivei 2014/65/UE a Parlamentului European și a Consiliului în ceea ce privește standardele tehnice de reglementare privind informațiile și cerințele de autorizare a firmelor de investiții
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (1), în special articolul 7 alineatul (4),
   întrucât:
   
               (1)
            
            
               În scopul de a permite autorităților competente să realizeze o evaluare aprofundată în cadrul procesului de aprobare și de respingere a cererilor de autorizare ale firmelor de investiții, un solicitant ar trebui să fie obligat să prezinte autorității competente informații precise în momentul depunerii cererii inițiale de autorizare. Autoritatea competentă ar trebui să aibă în continuare dreptul de a cere solicitantului să prezinte informații suplimentare în cursul procesului de evaluare, în conformitate cu criteriile și termenele stabilite în Directiva 2014/65/UE.
            
         
               (2)
            
            
               Pentru a se asigura că evaluarea efectuată de autoritatea competentă se bazează pe informații precise, este esențial ca un solicitant să furnizeze copii ale actelor societății, inclusiv o copie legalizată a actului constitutiv și a statutului și o copie a certificatului de înregistrare a întreprinderii în registrul național al societăților comerciale.
            
         
               (3)
            
            
               Solicitantul ar trebui să transmită informații despre sursele de capital disponibile, inclusiv despre mijloacele utilizate pentru transferul de resurse financiare la atragerea de capital, în scopul de a permite autorităților competente să evalueze dacă au fost respectate toate cerințele relevante din domeniul infracțiunilor financiare.
            
         
               (4)
            
            
               Este posibil ca entitățile nou-înființate să nu fie în măsură ca, în momentul depunerii cererii, să furnizeze informații cu privire la modul în care se va realiza atragerea de capital, nici cu privire la tipurile și volumul capitalului care va fi atras. Cu toate acestea, în vederea obținerii autorizației, autorităților competente ar trebui să li se comunice în prealabil elemente de probă cu privire la capitalul social vărsat și alte tipuri de capital atras, însoțite de informații referitoare la sursele de capital. Elementele de probă menționate pot include copii ale instrumentelor de capital relevante și extrase de cont corespunzătoare.
            
         
               (5)
            
            
               Pentru a permite autorităților competente să evalueze reputația persoanelor care vor conduce activitatea firmei de investiții, precum și a acționarilor și asociaților care dețin participații calificate propuși, este important ca solicitantul să fie obligat să furnizeze informații cu privire la aceste persoane.
            
         
               (6)
            
            
               Pentru a evalua experiența persoanelor care vor conduce activitatea firmei de investiții, autoritățile competente ar trebui să primească de la solicitant informații despre educația și formarea profesională relevante, despre experiența profesională a membrilor organului de conducere și a persoanelor care conduc efectiv activitatea și despre competențele corespunzătoare ale acestora, precum și, dacă este cazul, despre mandatarii lor.
            
         
               (7)
            
            
               Solicitantul ar trebui să transmită autorităților competente informații financiare privind firma de investiții, astfel încât acestea să poată evalua soliditatea financiară a respectivei firme de investiții.
            
         
               (8)
            
            
               Întrucât este posibil ca, în momentul depunerii cererii, firmele nou-înființate să nu fie în măsură să furnizeze informații cu privire la auditori, respectivele firme ar trebui să exceptate de la furnizarea acestor informații către autoritatea competentă, cu excepția cazului în care auditorii au fost deja numiți.
            
         
               (9)
            
            
               Pentru a permite autorității competente să evalueze dacă firma de investiții în cauză va fi în măsură să își îndeplinească obligațiile care îi revin în temeiul articolului 16 din Directiva 2014/65/UE, informațiile care prezintă relevanță pentru evaluarea structurii organizatorice a firmei de investiții ar trebui să includă detalii cu privire la sistemul de control intern, măsurile de depistare a conflictelor de interese și mecanismele de protejare a activelor clienților.
            
         
               (10)
            
            
               Autoritățile competente naționale pot autoriza ca firmă de investiții o persoană fizică sau o persoană juridică administrată de o singură persoană fizică. Prin urmare, este oportun să se stabilească cerințe de autorizare aplicabile conducerii firmelor de investiții care sunt persoane fizice sau persoane juridice administrate de o singură persoană fizică.
            
         
               (11)
            
            
               Pentru a asigura certitudinea juridică, claritatea și previzibilitatea în ceea ce privește procesul de autorizare, este oportun ca, atunci când autorizează o firmă de investiții, autoritățile competente să evalueze caracterul adecvat al acționarilor sau asociaților care dețin participații calificate în funcție de aceleași criterii ca și cele stabilite la articolul 13 din Directiva 2014/65/UE pentru evaluarea unui proiect de achiziție. În mod concret, autoritățile competente ar trebui să evalueze caracterul adecvat al acționarilor sau al asociaților care dețin participații calificate și soliditatea financiară a firmei ținând cont de criterii legate de reputația și experiența persoanelor care conduc activitatea firmei de investiții și de soliditatea financiară a firmei.
            
         
               (12)
            
            
               Pentru a identifica obstacolele care ar putea împiedica exercitarea efectivă a funcțiilor de supraveghere, autoritățile competente ar trebui să ia în considerare complexitatea și transparența structurii grupului din care face parte firma de investiții, localizarea geografică a entităților din grup și activitățile pe care le desfășoară entitățile din grup.
            
         
               (13)
            
            
               Directiva 95/46/CE a Parlamentului European și a Consiliului (2) se aplică prelucrării datelor cu caracter personal efectuate de către statele membre în aplicarea prezentului regulament.
            
         
               (14)
            
            
               Din motive de coerență și pentru a asigura buna funcționare a piețelor financiare, este necesar ca dispozițiile prevăzute de prezentul regulament și dispozițiile naționale conexe de transpunere a Directivei 2014/65/UE să se aplice de la aceeași dată.
            
         
               (15)
            
            
               Prezentul regulament se bazează pe proiectele de standarde tehnice de reglementare înaintate Comisiei de către Autoritatea Europeană pentru Valori Mobiliare și Piețe (ESMA).
            
         
               (16)
            
            
               În conformitate cu articolul 10 din Regulamentul (UE) nr. 1095/2010 al Parlamentului European și al Consiliului (3), ESMA a efectuat consultări publice deschise, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor înființat în conformitate cu articolul 37 din regulamentul menționat,
            
         ADOPTĂ PREZENTUL REGULAMENT:
   Articolul 1
   Informații generale
   Un solicitant care dorește să obțină autorizarea ca firmă de investiții în conformitate cu titlul II din Directiva 2014/65/UE transmite autorității competente o cerere care conține următoarele informații generale:
   
               (a)
            
            
               denumirea (inclusiv denumirea juridică și orice altă denumire comercială care urmează să fie utilizată), structura juridică (inclusiv informații din care să reiasă dacă aceasta va lua forma unei persoane juridice sau, în măsura în care legislația națională permite acest lucru, a unei persoane fizice), adresa sediului central și, în cazul societăților deja existente, adresa sediului social, date de contact, numărul de identificare național, dacă este disponibil, precum și:
               
                           (i)
                        
                        
                           în cazul sucursalelor naționale: informații cu privire la locul în care își vor desfășura activitatea sucursalele;
                        
                     
                           (ii)
                        
                        
                           în cazul agenților delegați naționali: detalii cu privire la intenția de a utiliza agenți delegați;
                        
                     
         
               (b)
            
            
               lista serviciilor și a activităților de investiții, a serviciilor auxiliare care urmează să fie prestate, a instrumentelor financiare care urmează să fie furnizate și precizarea dacă instrumentele financiare și fondurile clienților vor fi deținute (chiar și temporar);
            
         
               (c)
            
            
               o copie a actelor societății și elemente de probă privind înregistrarea în registrul național al societăților comerciale, dacă este cazul.
            
         Articolul 2
   Informații privind capitalul
   Un solicitant care dorește să obțină autorizarea ca firmă de investiții în conformitate cu titlul II din Directiva 2014/65/UE transmite autorității competente informații și, dacă sunt disponibile, elemente de probă cu privire la sursele de capital pe care le are la dispoziție. Informațiile respective includ:
   
               (a)
            
            
               detalii despre utilizarea resurselor financiare private, inclusiv despre originea și disponibilitatea fondurilor respective;
            
         
               (b)
            
            
               detalii despre accesul la surse de capital și la piețe financiare, inclusiv despre instrumentele financiare emise sau care urmează să fie emise;
            
         
               (c)
            
            
               eventualele acorduri și contracte relevante privind capitalul atras;
            
         
               (d)
            
            
               informații privind utilizarea sau utilizarea preconizată a fondurilor împrumutate, inclusiv numele creditorilor relevanți, detalii privind facilitățile acordate sau care se așteaptă să fie acordate, inclusiv scadențele, condițiile, gajurile și garanțiile, precum și informații privind originea fondurilor împrumutate (sau a fondurilor care se așteaptă să fie împrumutate) atunci când creditorul nu este o instituție financiară supravegheată;
            
         
               (e)
            
            
               detalii privind mijloacele de transfer al resurselor financiare către firmă, inclusiv rețeaua utilizată pentru a transfera aceste fonduri.
               În sensul literei (b), informațiile privind tipurile de capital atras se referă, după caz, la tipurile de capital prevăzute în Regulamentul (UE) nr. 575/2013, precizând în special dacă capitalul cuprinde elemente de fonduri proprii de nivel 1 de bază, elemente de fonduri proprii de nivel 1 suplimentar sau elemente de fonduri proprii de nivel 2.
            
         Articolul 3
   Informații privind acționarii
   Un solicitant care dorește să obțină autorizarea ca firmă de investiții în conformitate cu titlul II din Directiva 2014/65/UE transmite autorității competente următoarele informații referitoare la acționarii săi:
   
               (a)
            
            
               lista persoanelor care dețin o participație directă sau indirectă în firma de investiții, valoarea acestor participații și, în cazul participațiilor indirecte, numele persoanei prin intermediul căreia este deținută participația și numele deținătorului final;
            
         
               (b)
            
            
               în cazul persoanelor care dețin o participație calificată (directă sau indirectă) în cadrul firmei de investiții, documentația cerută de la potențialii achizitori pentru achiziție și majorările participațiilor calificate în firme de investiții în conformitate cu articolele 3, 4 și 5 din Regulamentul delegat (UE) 2017/1946 al Comisiei din 11 iulie 2017 de completare a Directivelor 2004/39/CE și 2014/65/UE ale Parlamentului European și ale Consiliului în ceea ce privește standardele tehnice de reglementare pentru stabilirea unei liste exhaustive a informațiilor care trebuie incluse de către potențialii achizitori în notificarea unui proiect de achiziție a unei participații calificate într-o firmă de investiții (4);
            
         
               (c)
            
            
               în cazul acționarilor persoane juridice care sunt membri ai unui grup, o organigramă a grupului care să indice principalele activități ale fiecărei firme din cadrul grupului, identificarea entităților reglementate din cadrul grupului și denumirile autorităților de supraveghere relevante, precum și relația dintre entitățile financiare și nefinanciare din grup;
            
         
               (d)
            
            
               în sensul literei (b), atunci când deținătorul unei participații calificate nu este o persoană fizică, documentele se referă, de asemenea, la toți membrii organului de conducere și la directorul general sau la orice alte persoane care exercită atribuții echivalente.
            
         Articolul 4
   Informații privind organul de conducere și persoanele care conduc activitatea
   Un solicitant care dorește să obțină autorizarea ca firmă de investiții în conformitate cu titlul II din Directiva 2014/65/UE transmite autorității competente următoarele informații:
   
               (a)
            
            
               cu privire la membrii organului de conducere și persoanele care conduc efectiv activitatea și competențele corespunzătoare ale acestora, precum și, dacă este cazul, cu privire la mandatarii lor:
               
                           (i)
                        
                        
                           date personale cuprinzând numele persoanei în cauză, data și locul nașterii acesteia, numărul național de identificare personală (dacă există), adresa și datele de contact;
                        
                     
                           (ii)
                        
                        
                           funcția în care persoana în cauză este sau va fi numită;
                        
                     
                           (iii)
                        
                        
                           un curriculum vitae în care să se precizeze studiile și cursurile de formare relevante, experiența profesională, inclusiv numele tuturor organizațiilor pentru care a lucrat persoana în cauză, precum și natura și durata atribuțiilor îndeplinite, în special în ceea ce privește activitățile care prezintă relevanță pentru funcția avută în vedere; în cazul funcțiilor deținute în ultimii 10 ani, atunci când se descriu activitățile respective trebuie să se specifice detalii despre toate competențele delegate, competențele de decizie la nivel intern și domeniile de activitate aflate sub controlul persoanei în cauză.
                        
                     
                           (iv)
                        
                        
                           documente referitoare la reputația și experiența persoanei, în special o listă cu persoane de referință însoțită de date de contact și scrisori de recomandare;
                        
                     
                           (v)
                        
                        
                           caziere judiciare și informații privind anchete și proceduri penale, cauze civile și administrative relevante, precum și privind acțiuni disciplinare inițiate împotriva persoanelor în cauză (inclusiv demiterea din funcția de director al unei societăți, falimentul, insolvența ori proceduri similare), atestate în principal printr-un certificat oficial (dacă și în măsura în care un astfel de certificat este disponibil în statul membru relevant sau în țara terță relevantă) sau printr-un document echivalent; în cazul anchetelor în curs de desfășurare, informațiile pot fi prezentate prin intermediul unei declarații pe propria răspundere;
                        
                     
                           (vi)
                        
                        
                           informații privind refuzul înregistrării, autorizării, acordării calității de membru sau licenței pentru desfășurarea de activități economice sau profesionale, privind retragerea, revocarea ori încetarea unei astfel de înregistrări, autorizări, calități de membru sau licențe sau privind excluderea dintr-un organism guvernamental sau de reglementare sau dintr-un organism ori asociație profesională;
                        
                     
                           (vii)
                        
                        
                           informații privind concedierea sau demiterea dintr-o poziție de încredere ori dintr-o relație fiduciară sau o situație similară;
                        
                     
                           (viii)
                        
                        
                           informații din care să reiasă dacă s-a efectuat deja o evaluare a reputației și a experienței în calitate de achizitor sau de persoană care conduce activitatea (inclusiv data evaluării, identitatea autorității respective și dovezi cu privire la rezultatul evaluării respective);
                        
                     
                           (ix)
                        
                        
                           o descriere a intereselor financiare și nefinanciare sau a relațiilor persoanei în cauză și ale rudelor apropiate ale acesteia cu membri ai organului de conducere și cu persoane care ocupă funcții-cheie în cadrul aceleiași instituții, al instituției-mamă și al filialelor ori cu acționarii;
                        
                     
                           (x)
                        
                        
                           detalii privind rezultatul eventualelor evaluări ale caracterului adecvat al membrilor organului de conducere, efectuate de solicitant;
                        
                     
                           (xi)
                        
                        
                           informații privind perioada minimă de îndeplinire a atribuțiilor persoanei în cauză în cadrul firmei (exprimată în ani și luni);
                        
                     
                           (xii)
                        
                        
                           informații privind resursele umane și financiare dedicate integrării și formării membrilor (exprimate anual);
                        
                     
                           (xiii)
                        
                        
                           lista funcțiilor de conducere executive și neexecutive deținute în prezent de către persoana în cauză.
                        
                     În sensul literei (a) punctul (ix), interesele financiare includ interese precum operațiunile de creditare, garanțiile și gajurile, în timp ce interesele nefinanciare pot include interese precum relațiile de familie sau relațiile apropiate;
            
         
               (b)
            
            
               personalul din cadrul organelor interne de conducere și de control.
            
         Articolul 5
   Informații financiare
   Un solicitant care dorește să obțină autorizarea ca firmă de investiții în conformitate cu titlul II din Directiva 2014/65/UE transmite autorității competente următoarele informații referitoare la situația sa financiară:
   
               (a)
            
            
               informații previzionale la nivel individual și, atunci când este cazul, la nivel de grup sub formă consolidată și subconsolidată, inclusiv:
               
                           (i)
                        
                        
                           planurile contabile previzionale pentru primele trei exerciții financiare, inclusiv:
                           
                                       —
                                    
                                    
                                       bilanțurile previzionale;
                                    
                                 
                                       —
                                    
                                    
                                       conturile de profit și pierdere sau situațiile veniturilor și cheltuielilor previzionale;
                                    
                                 
                     
                           (ii)
                        
                        
                           ipotezele utilizate la efectuarea previziunilor de mai sus, precum și explicații despre cifre, inclusiv numărul și tipul de clienți preconizate, volumul preconizat de tranzacții/ordine, activele administrate preconizate;
                        
                     
                           (iii)
                        
                        
                           dacă este cazul, calculele previzionale ale cerințelor de capital și de lichiditate ale firmei prevăzute în Regulamentul (UE) nr. 575/2013 al Parlamentului European și al Consiliului (5) și rata de solvabilitate previzională pentru primul an;
                        
                     
         
               (b)
            
            
               pentru societățile care sunt deja active, situațiile financiare statutare, la nivel individual și, atunci când este cazul, la nivel consolidat de grup și la nivel subconsolidat pentru ultimele trei perioade financiare, aprobate de auditorul extern, în cazul în care situațiile financiare sunt auditate, inclusiv:
               
                           (i)
                        
                        
                           bilanțul;
                        
                     
                           (ii)
                        
                        
                           contul de profit și pierdere sau situațiile veniturilor și cheltuielilor;
                        
                     
                           (iii)
                        
                        
                           rapoartele anuale, anexele financiare și orice alte documente înregistrate la registrul sau autoritatea competentă de pe teritoriul care prezintă relevanță pentru situațiile financiare ale societății și, dacă este cazul, un raport din partea auditorului firmei pentru ultimii trei ani sau de la începerea activității;
                        
                     
         
               (c)
            
            
               o analiză a sferei supravegherii pe bază consolidată în conformitate cu Regulamentul (UE) nr. 575/2013, inclusiv detalii despre ce entități din cadrul grupului urmează să fie incluse în sfera de aplicare a cerințelor supravegherii pe bază consolidată după autorizare și despre nivelul din cadrul grupului la care s-ar aplica aceste cerințe în mod integral sau pe bază subconsolidată.
            
         Articolul 6
   Informații privind organizarea firmei
   Un solicitant care dorește să obțină autorizarea ca firmă de investiții în conformitate cu titlul II din Directiva 2014/65/UE transmite autorității competente următoarele informații referitoare la organizarea sa:
   
               (a)
            
            
               un program de activitate inițială pentru următorii trei ani, inclusiv informații privind activitățile planificate reglementate și nereglementate, informații detaliate cu privire la distribuția geografică și activitățile care urmează să fie desfășurate de firma de investiții. Informațiile relevante din programul de activitate trebuie să includă:
               
                           (i)
                        
                        
                           domiciliul potențialilor clienți și al investitorilor vizați;
                        
                     
                           (ii)
                        
                        
                           activitatea și mecanismele de marketing și promovare, precizându-se inclusiv limbile ofertelor și ale documentelor promoționale, identificarea statelor membre în care mesajele publicitare au cea mai mare vizibilitate și frecvență, tipul de documente promoționale (pentru a evalua unde se va concentra efectiv cea mai mare parte a activității de marketing);
                        
                     
                           (iii)
                        
                        
                           identitatea societăților de marketing direct, a consultanților și a distribuitorilor de investiții financiare, precum și localizarea geografică a activității acestora;
                        
                     
         
               (b)
            
            
               detalii despre auditorii firmei, dacă sunt disponibile în momentul depunerii cererii de autorizare;
            
         
               (c)
            
            
               structura organizatorică și sistemele de control intern ale societății, care trebuie să cuprindă:
               
                           (i)
                        
                        
                           detaliile personale ale șefilor funcțiilor interne (de conducere și de supraveghere), inclusiv un curriculum vitae detaliat, în care să se precizeze studiile și cursurile de formare relevante și experiența profesională;
                        
                     
                           (ii)
                        
                        
                           descrierea resurselor (în special umane și tehnice) alocate diverselor activități planificate;
                        
                     
                           (iii)
                        
                        
                           informații legate de deținerea de instrumente financiare și fonduri ale clienților, precizându-se eventualele mecanisme de protejare a activelor clienților (în special, în cazul în care instrumentele financiare și fondurile sunt deținute la un custode, denumirea custodelui și contractele aferente);
                        
                     
                           (iv)
                        
                        
                           o explicație a modului în care firma va îndeplini cerințele prudențiale și de conduită care i se aplică;
                        
                     
         
               (d)
            
            
               informații despre stadiul în care se află cererea depusă de firma de investiții pentru a deveni membră a sistemului de compensare pentru investitori din statul membru de origine sau elemente de probă privind calitatea de membră a sistemului de compensare pentru investitori, dacă sunt disponibile;
            
         
               (e)
            
            
               o listă cu funcțiile, serviciile sau activitățile externalizate (sau care se intenționează să fie externalizate) și o listă a contractelor încheiate sau prevăzute să se încheie cu prestatori de servicii externi și a resurselor (în special resursele umane și tehnice, precum și sistemul de control intern) alocate pentru controlul funcțiilor, serviciilor sau activităților externalizate;
            
         
               (f)
            
            
               măsurile pentru identificarea și prevenirea sau gestionarea conflictelor de interese care apar cu ocazia furnizării de servicii de investiții și de servicii auxiliare și o descriere a mecanismelor de guvernanță a produsului;
            
         
               (g)
            
            
               o descriere a sistemelor de monitorizare a activităților firmei, inclusiv a sistemelor de rezervă, în cazul în care sunt disponibile, precum și a sistemelor și a mecanismelor de control al riscului în cazul în care firma dorește să efectueze tranzacții algoritmice și/sau să ofere acces electronic direct;
            
         
               (h)
            
            
               informații privind sistemele de conformitate, de control intern și de gestionare a riscurilor (sistemul de monitorizare, auditul intern și funcțiile de consiliere și de asistență);
            
         
               (i)
            
            
               detalii privind sistemele de evaluare și de gestionare a riscurilor de spălare a banilor și de finanțare a terorismului;
            
         
               (j)
            
            
               planurile de continuitate a activității, inclusiv sistemele și resursele umane (personalul-cheie);
            
         
               (k)
            
            
               politicile în materie de gestionare a evidențelor, de ținere a evidențelor și de păstrare a evidențelor;
            
         
               (l)
            
            
               o descriere a manualului de proceduri al firmei.
            
         Articolul 7
   Cerințe generale
   (1)   Informațiile care trebuie furnizate autorității competente din statul membru de origine, astfel cum sunt prevăzute la articolele 1 și 6, se referă atât la sediul central al firmei, cât și la sucursalele și la agenții delegați ai acesteia.
   (2)   Informațiile care trebuie furnizate autorității competente din statul membru de origine, astfel cum sunt prevăzute la articolele 2-5, se referă la sediul central al societății.
   Articolul 8
   Cerințe aplicabile conducerii firmelor de investiții care sunt persoane fizice sau firmelor de investiții care sunt persoane juridice administrate de o singură persoană fizică
   (1)   Autoritatea competentă autorizează ca firmă de investiții un solicitant care este persoană fizică sau persoană juridică administrată de o singură persoană fizică dacă:
   
               (a)
            
            
               persoana fizică este ușor de contactat în scurt timp de către autoritățile competente;
            
         
               (b)
            
            
               persoana fizică dedică suficient timp acestei funcții;
            
         
               (c)
            
            
               organele de conducere sau statutele firmei de investiții acordă unei alte persoane competența de a-l înlocui imediat pe administrator și de a prelua toate atribuțiile sale în cazul în care acesta se află în imposibilitatea de le a exercita;
            
         
               (d)
            
            
               persoana împuternicită în conformitate cu punctul anterior trebuie să aibă o reputație suficient de bună și suficientă experiență pentru a-l înlocui pe administrator pe perioada absenței sau până la numirea unui nou administrator, astfel încât să se asigure o administrare corectă și prudentă a firmei de investiții. În cazul firmelor de investiții care sunt persoane fizice, persoana împuternicită trebuie să fie disponibilă și pentru a ajuta practicienii în insolvență și autoritățile relevante în procesul de lichidare a firmei. Persoana în cauză trebuie să aibă disponibilitatea necesară pentru îndeplinirea acestei funcții.
            
         (2)   În cadrul procesului de autorizare, o firmă de investiții care este persoană fizică sau persoană juridică administrată de o singură persoană fizică furnizează autorității competente informațiile menționate la articolul 4 alineatul (1) literele (a), (c), (d), (e) și (f) cu privire la persoana împuternicită în conformitate cu alineatul (1) litera (d) din prezentul articol.
   Articolul 9
   Cerințe aplicabile acționarilor și asociaților care dețin participații calificate
   Autoritatea competentă verifică dacă cererea depusă de un solicitant pentru autorizarea ca firmă de investiții, în conformitate cu titlul II din Directiva 2014/65/UE, prezintă suficiente garanții în ceea ce privește o administrare corectă și prudentă a entității prin evaluarea caracterului adecvat al acționarilor și asociaților care dețin participații calificate propuși, având în vedere influența probabilă asupra firmei de investiții a fiecărui acționar sau asociat care deține participații calificate propus, pe baza tuturor criteriilor următoare:
   
               (a)
            
            
               reputația și experiența persoanelor care vor conduce activitatea firmei de investiții;
            
         
               (b)
            
            
               reputația acționarilor și asociaților care dețin participații calificate propuși;
            
         
               (c)
            
            
               soliditatea financiară a acționarilor și asociaților cu participații calificate propuși, în special în raport cu tipul de activitate desfășurată și avută în vedere în cadrul firmei de investiții;
            
         
               (d)
            
            
               dacă firma de investiții va fi în măsură să respecte și să continue să respecte cerințele prudențiale stabilite la articolul 15 din Directiva 2014/65/UE și, dacă este cazul, cerințele prevăzute în Directivele 2002/87/CE (6) și 2013/36/UE (7) ale Parlamentului European și ale Consiliului și, mai ales, dacă grupul din care va face parte firma are o structură care permite exercitarea unei supravegheri eficace, schimbul eficace de informații între autoritățile competente și stabilirea repartizării responsabilităților între autoritățile competente;
            
         
               (e)
            
            
               în cazul în care există motive întemeiate pentru a suspecta că, în legătură cu autorizarea firmei de investiții, este în curs sau a avut loc o operațiune sau o tentativă de spălare de bani sau de finanțare a actelor de terorism în sensul articolului 1 din Directiva 2005/60/CE a Parlamentului European și a Consiliului (8) sau că autorizarea firmei de investiții ar putea face să crească un astfel de risc.
            
         Articolul 10
   Exercitarea efectivă a funcțiilor de supraveghere
   Structura grupului în care va funcționa firma de investiții este considerată a fi un obstacol în calea exercitării funcției de supraveghere a autorității competente în sensul articolului 10 alineatele (1) și (2) din Directiva 2014/65/UE în oricare dintre următoarele cazuri:
   
               (a)
            
            
               este complexă și insuficient de transparentă;
            
         
               (b)
            
            
               entitățile din grup sunt îndepărtate din punct de vedere geografic;
            
         
               (c)
            
            
               include activități desfășurate de entitățile din grup care ar putea împiedica autoritatea competentă să evalueze efectiv caracterul adecvat al acționarilor sau asociaților care dețin participații calificate sau influența legăturilor strânse cu firma de investiții.
            
         Articolul 11
   Intrarea în vigoare și aplicarea
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la data menționată mai întâi la articolul 93 alineatul (1) al doilea paragraf din Directiva 2014/65/UE.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 iulie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 173, 12.6.2014, p. 349.
   
      (2)  Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31).
   
      (3)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
   
      (4)  A se vedea pagina 32 din prezentul Jurnal Oficial.
   
      (5)  Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012 (JO L 176, 27.6.2013, p. 1).
   
      (6)  Directiva 2002/87/CE a Parlamentului European și a Consiliului din 16 decembrie 2002 privind supravegherea suplimentară a instituțiilor de credit, a întreprinderilor de asigurare și a întreprinderilor de investiții care aparțin unui conglomerat financiar și de modificare a Directivelor 73/239/CEE, 79/267/CEE, 92/49/CEE, 92/96/CEE, 93/6/CEE și 93/22/CEE ale Consiliului și a Directivelor 98/78/CE și 2000/12/CE ale Parlamentului European și ale Consiliului (JO L 35, 11.2.2003, p. 1).
   
      (7)  Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (JO L 176, 27.6.2013, p. 338).
   
      (8)  Directiva 2005/60/CE a Parlamentului European și a Consiliului din 26 octombrie 2005 privind prevenirea utilizării sistemului financiar în scopul spălării banilor și finanțării terorismului (JO L 309, 25.11.2005, p. 15).